## Cultura destina 500.000 euros a les universitats públiques de la Comunitat Valenciana per a finançar activitats culturals

*** L’objectiu és col·laborar en la promoció i foment d’iniciatives que tenen com a finalitat la difusió de la cultura**

La Conselleria d’Educació, Cultura, Universitats i Ocupació ha publicat en el DOGV una resolució per la qual es concedix a les universitats públiques de la Comunitat Valenciana una subvenció de 500.000 euros per a col·laborar en el finançament d’activitats dirigides a la difusió i transmissió de la cultura organitzades en 2024.

Estes ajudes s’emmarquen dins de l’objectiu de la Generalitat de col·laborar en l’activitat cultural impulsada per les universitats, tant en els àmbits acadèmic i d’investigació com de creació i transmissió de coneixements a la societat com en la promoció i foment de les activitats que tinguen per finalitat la difusió de la cultura.

De l’import total, 152.146 euros estan destinats a cofinançar les activitats organitzades per la Universitat de València, 104.630 euros són per a la Universitat Politècnica de València, 100.467 euros per a la Universitat d’Alacant, 73.399 euros per a la Universitat Jaume I i 59.358 per a la Miguel Hernández d’Elx.

En concret, la UPV rep suport de la Conselleria per l’organització de les exposicions ‘Una matriu ferida. Clivelles de la creativitat artificial’ i ‘Poliniza Dos 2024. XIX Trobada d’Art Urbà’; la 30a edició del Festival Novembre Jazz; el seminari ‘Mons per venir’ i les activitats culturals desenrotllades en els campus de Gandia i Alcoi.

Per la seua part, les activitats culturals propostes per la Universitat d’Alacant que compten amb el suport de la Generalitat enguany són el Festival de Teatre Clàssic de l’Alcúdia; l’Aula de Teatre de la UA, la programació Paranimf d’arts escèniques amb obres com *Cabezas de cartel, Dentro de una hora, Bésame 2.0*, entre altres o la celebració de concerts dins del Circuit Sonora i del concert didàctic a càrrec de Santiago J. Iglesias.

Per part de la Universitat de València les activitats que se subvencionaran inclouen la celebració de cicles de debats i conferències amb motiu de 525 aniversari de la UV, l’organització dels Premis Vicent Ventura la Nau Social i la programació de diverses exposicions temporals al llarg de l’any.

Així mateix, entre les activitats realitzades per la Universitat Miguel Hernández cal assenyalar les exposicions a les sales de l’Edifici Valona (Sala Tabal, Espai Anul·lar i Sala Negra); la celebració de la Nit de l’Art i diverses activitats dirigides a la formació teatral i musical.

Finalment, la subvenció de la Conselleria a la Universitat Jaume I de Castelló s’ha destinat a donar suport a l’organització de diferents aules culturals relacionades amb la innovació artística, la fotografia, les arts escèniques i la música, el suport al Museu Pedagògic i a diverses publicacions científiques i divulgatives.

Fecha: 23/11/2024